1976R1860 — RO — 15.03.1987 — 004.001

Acest document reprezintă un instrument de documentare, iar instituţiile nu îşi asumă responsabilitatea pentru conţinutul său.

Astfel cum a fost modificat prin:









▼B

REGULAMENTUL (CECO, CEE, EURATOM) NR. 1860/76 AL CONSILIULUI

din 29 iunie 1976

de stabilire a condițiilor de încadrare a personalului Fundației europene pentru îmbunătățirea condițiilor de viață și de muncă







CONSILIUL COMUNITĂȚILOR EUROPENE, având în vedere Regulamentul (CEE) nr. 1365/75 al Consiliului din 26 mai 1975 privind crearea Fundației europene pentru îmbunătățirea condițiilor de viață și de muncă ( 1 ) și, în special, articolul 17 al acestuia, având în vedere propunerea Comisiei, întrucât Consiliul, hotărând la propunerea Comisiei, are obligația de a adopta dispoziții privind personalul acestei Fundații, ADOPTĂ PREZENTUL REGULAMENT:







TITLUL I

DISPOZIȚII GENERALE

Articolul 1

(1) Prezentele condiții de încadrare în muncă se aplică:

— directorului și directorului adjunct al Fundației;

— agenților Fundației;

— agenților locali ai Fundației.

(2) În sensul prezentelor condiții de încadrare în muncă, agentul angajat pentru ocuparea unui post care este inclus în bugetul Fundației este considerat agent al Fundației.

(3) În sensul prezentelor condiții de încadrare în muncă, expresia „agent local” desemnează agentul angajat în conformitate cu practicile locale pentru activități manuale sau servicii, în cadrul unui post care nu este inclus pe lista posturilor prevăzute în bugetul Fundației și remunerat din fondurile totale prevăzute în acest scop în buget.

(4) Directorul, numit de Comisia Comunităților Europene, este angajat pe un post care este inclus pe lista posturilor prevăzute în bugetul Fundației în scopul exercitării îndatoririlor prevăzute la articolul 9 din Regulamentul (CEE) nr. 1365/75.

Directorul adjunct, care este numit de Comisia Comunităților Europene, este angajat pe un post care este inclus pe lista posturilor prevăzute în bugetul Fundației, în scopul sprijinirii directorului și înlocuirii acestuia în cazul în care absentează sau este în alt mod împiedicat să își exercite atribuțiile.

(5) Directorul are autoritatea de a încheia contracte de încadrare în muncă cu agenții prevăzuți la alineatele (2) și (3).

Președintele Consiliului de Administrație al Fundației are autoritatea de a semna contractele de încadrare în muncă ale directorului și directorului adjunct.







TITLUL II

AGENȚII FUNDAȚIEI







CAPITOLUL 1

Articolul 2

Un agent poate fi angajat pentru o perioadă determinată sau nedeterminată.

▼M3

Contractul încheiat pe o durată determinată nu poate depăși cinci ani; contractele determinate pot fi reînnoite pe aceeași bază, numai o singură dată. Orice reînnoire ulterioară este pe perioadă nedeterminată.

▼B

Articolul 3

Agenții nu pot fi angajați în alte scopuri decât pentru ocuparea, în conformitate cu prezentul titlu, a locurilor vacante incluse în lista posturilor prevăzute în bugetul Fundației. Pentru fiecare post vacant care trebuie ocupat se face o publicitate corespunzătoare. Procedura de publicitate se stabilește de către Consiliul de Administrație.

Articolul 4

Agenții sunt repartizați în patru categorii, divizate în grade corespunzătoare sarcinilor care trebuie îndeplinite.

Agenții sunt clasificați în funcție de calificare și experiență.

Tabelul următor prezintă gradele corespunzătoare fiecărui post de bază:

▼M3







Categoria Gradul Postul de bază A A4 A5 Administrator principal A6 A7 Administrator A8 Administrator adjunct B B1 Asistent administrativ principal B2 B3 Asistenți tehnici, administrativi și de secretariat superiori B4 B5 Asistenți administrativi, tehnici și de secretariat adjuncți C C1 Secretar principal Funcționar principal C2 C3 Stenograf/secretar Funcționar C4 C5 Dactilograf Funcționar adjunct D D1 Șef de unitate D2 D3 Agent calificat D4 Agent necalificat

▼B

Pe baza acestui tabel, Consiliul de Administrație, de comun acord cu Comisia Comunităților Europene, definește îndatoririle și atribuțiile specifice fiecărui post de bază.

Articolul 5

Gradul și treapta pe care este angajat personalul se prevăd în contractele acestora.

Un agent este angajat pe prima treaptă a gradului său. Cu toate acestea, directorul, ținând cont de formarea și experiența specifică pentru postul persoanei în cauză, poate permite avansări excepționale în trepte. Aceasta nu depășește 48 de luni.

▼M3

Un agent numit pe un post dintr-un grad superior celui pe care a fost încadrat are, în noul grad, vechimea corespunzătoare treptei virtuale egale sau superioare treptei virtuale atinse în gradul anterior, plus suma majorării bienale a treptei aferente noului grad.

În aplicarea prezentei dispoziții, fiecare grad este împărțit în trepte virtuale corespunzătoare unor luni de serviciu și unor salarii virtuale, care cresc cu câte 1/24 din majorarea bienală a treptei pentru acel grad, de la prima la ultima treaptă reală. În noul său grad, agentul nu primește, în nici un caz, un salariu de bază inferior celui pe care l-ar fi primit în gradul anterior.

Agentul numit pe un post dintr-un grad superior celui în care a fost încadrat este clasificat cel puțin în prima treaptă din acest grad.

▼M3

Articolul 5a

Competența, eficiența și conduita în serviciu a fiecărui angajat fac obiectul unui raport periodic întocmit cel puțin o dată la doi ani, în condițiile stabilite de director în acord cu Comisia, după consultarea Comitetului pentru personal al fundației.

▼B

Articolul 6

(1) Se înființează Comitetul personalului, care exercită atribuțiile prevăzute de prezentele condiții de încadrare în muncă.

(2) Componența și modul de funcționare a acestui comitet se stabilesc de către Consiliul de Administrație al Fundației în conformitate cu anexa I.

(3) Comitetul personalului reprezintă interesele personalului față de Fundație și menține un contact permanent între Fundație și personal. Acesta contribuie la bunul mers al Fundației prin promovarea unui mijloc de exprimare a opiniilor de către personal.

Acesta notifică directorului orice dificultate care are implicații generale în ceea ce privește interpretarea și aplicarea acestor condiții de încadrare în muncă. Acesta poate fi consultat în legătură cu orice dificultate de acest fel.

Comitetul prezintă directorului sugestii cu privire la organizarea și funcționarea serviciului și propuneri pentru îmbunătățirea condițiilor de muncă sau a condițiilor generale de viață ale personalului.

(4) Un agent al cărui contract depășește un an sau este pe perioadă nedeterminată are drept de vot în alegeri și dreptul de a candida pentru a fi ales în Comitetul personalului.

Un agent al cărui contract este mai mic de un an are, de asemenea, drept de vot, dacă a fost angajat de Fundație pentru cel puțin șase luni.







CAPITOLUL 2

Drepturi și obligații

Articolul 7

Agentul își îndeplinește obligațiile și se comportă ținând seama doar de interesele Fundației, fără a solicita și fără a accepta instrucțiuni din partea vreunui guvern ori vreunei autorități, organizații sau persoane din afara Fundației.

Agentul nu acceptă fără permisiunea directorului nici o distincție, decorație, favoare, cadou sau sumă din partea vreunui guvern sau din altă sursă din afara Fundației, cu excepția serviciilor oferite fie înainte de încadrarea în muncă, fie în timpul satisfacerii serviciului militar sau a altui serviciu național, pentru aceste servicii.

Articolul 8

Agentul se abține de la orice acțiune și, în special, de la orice exprimare publică a opiniei care poate aduce atingere demnității funcției sale.

Acesta nu poate exercita o activitate externă, indiferent dacă este remunerată sau nu.

Articolul 9

Dacă soțul unui agent desfășoară, cu titlu profesional, o activitate cu caracter lucrativ, agentul informează directorul în acest sens.

În cazul în care natura activității se dovedește a fi incompatibilă cu aceea a agentului și dacă acesta nu-și poate lua angajamentul că această activitate va înceta într-o perioadă determinată de timp, directorul decide dacă agentul va continua să rămână în funcție.

Articolul 10

Orice agent care este chemat să decidă, ca sarcină de serviciu, asupra unei chestiuni în a cărei soluționare are un interes personal care să îi afecteze independența informează directorul în acest sens.

▼M3

Articolul 11

Agentul care este candidat la o funcție publică electivă solicită concediu în interes personal pentru o perioadă care nu poate depăși trei luni.

Directorul evaluează situația agentului care a fost ales în aceste funcții. Având în vedere importanța funcțiilor și obligațiile pe care le impune titularului, directorul decide dacă agentul este menținut în serviciu sau dacă trebuie să solicite concediu în interes personal. În ultimul caz, durata concediului este egală cu mandatul agentului. Cu toate acestea, pentru agentul titular al unui contract cu durată determinată, durata concediului în interes personal se limitează la durata neexpirată a contractului.

▼B

Articolul 12

După părăsirea serviciului, agentul continuă să aibă obligația de onestitate și prudență în ceea ce privește acceptarea anumitor posturi sau beneficii.

Articolul 13

Agentul păstrează cea mai mare discreție asupra tuturor faptelor și informațiilor care i-au fost aduse la cunoștință în timpul sau în legătură cu îndeplinirea îndatoririlor sale; nu divulgă în nici un fel și către nici o persoană neautorizată vreun document sau vreo informație care nu a fost făcută publică. Agenții continuă să aibă această obligație și după părăsirea serviciului.

Agenții, atât singuri, cât și împreună cu alții, nu publică sau nu determină publicarea, fără permisiunea directorului, a nici unui material referitor la activitatea Fundației. Permisiunea se refuză doar în cazul în care materialul propus spre publicare poate aduce atingere intereselor Fundației.

Articolul 14

Toate drepturile asupra manuscriselor sau asupra altor lucrări realizate de agenți în îndeplinirea atribuțiilor lor sunt proprietatea Fundației.

Articolul 15

Agenții nu divulgă fără permisiunea directorului, sub nici un motiv, în nici o procedură legală, informații despre care au cunoștință datorită sarcinilor lor de serviciu. Permisiunea se refuză doar în cazul în care o cer interesele Fundației și dacă refuzul nu are consecințe penale pentru angajatul în cauză. Agenții continuă să aibă această obligație și după părăsirea serviciului.

Alineatul precedent nu se aplică agenților sau foștilor agenți care depun mărturie în fața Curții de Justiție a Comunităților Europene într-o chestiune care privește agenți sau foști agenți ai Fundației.

Articolul 16

Agentul își are reședința fie în locul în care este angajat, fie la o distanță care permite îndeplinirea corespunzătoare a îndatoririlor sale.

Articolul 17

Indiferent de postul pe care îl ocupă, un agent are datoria să ofere asistență și consiliere superiorilor, fiind răspunzător pentru executarea sarcinilor atribuite.

Un agent care răspunde de un domeniu de activitate este răspunzător în fața superiorilor săi în ce privește autoritatea care i-a fost conferită și respectarea instrucțiunilor date. Responsabilitatea subordonaților nu îl absolvă în nici un fel de propriile sale responsabilități.

Un agent care primește instrucțiuni pe care le consideră neregulamentare sau pasibile să genereze dificultăți majore informează superiorul ierarhic direct, dacă este necesar, în scris. Dacă acesta primește în scris confirmarea instrucțiunilor de la superiorul său, le va duce la îndeplinire în totalitate, în afară de cazul în care aceasta constituie o încălcare a legii ►M1 sau a standardelor de siguranță relevante ◄ .

Articolul 18

Un agent poate fi obligat să repare, în tot sau în parte, prejudiciul suferit de Fundație din culpa gravă a agentului, manifestată în cursul sau în legătură cu îndeplinirea îndatoririlor sale.

Directorul emite o decizie motivată în conformitate cu procedura stabilită cu privire la probleme disciplinare.

Curtea de Justiție a Comunităților Europene are competența de fond pentru soluționarea diferendelor care decurg din aceste dispoziții.

Articolul 19

Privilegiile și imunitățile de care beneficiază agenții se acordă exclusiv în interesul Fundației. Sub rezerva dispozițiilor Protocolului privind privilegiile și imunitățile al Comunităților Europene, personalul nu este exceptat de la îndeplinirea obligațiilor personale sau de la a se conforma actelor cu putere de lege și normelor administrative de poliție în vigoare.

Articolul 20

Fundația asistă fiecare agent, în special în procedurile împotriva unei persoane care lansează amenințări, insulte sau acte sau declarații defăimătoare sau orice faptă îndreptată împotriva persoanei sau a bunurilor sale, la care este supus el sau un membru al familiei din cauza calității sale sau a îndatoririlor de serviciu.

Aceasta repară prejudiciul suferit în astfel de cazuri, în măsura în care agentul nu a cauzat prejudiciul, cu intenție sau din neglijență, și nu a reușit să obțină repararea de la persoana care l-a cauzat.

Aceasta facilitează perfecționarea profesională a agentului, în măsura în care aceasta este compatibilă cu funcționarea corespunzătoare a serviciului și este în conformitate cu propriile interese.

▼M1

Unui agent desemnat de directorul fundației pentru a desfășura activități de predare în cadrul regimului de perfecționare profesională prevăzut în al treilea paragraf i se poate acorda o indemnizație în conformitate cu condițiile prevăzute la articolul 9a din anexa IV.

▼B

Articolul 21

Agenții beneficiază de dreptul de asociere; aceștia pot fi, în special, membri ai organizațiilor sindicale sau profesionale.

Articolul 22

Agentul poate adresa cereri directorului.

Orice decizie referitoare la o anumită persoană care este adoptată în conformitate cu prezentele condiții de încadrare în muncă se comunică în scris, fără întârziere, agentului implicat. Orice decizie care afectează nefavorabil un agent va expune motivele pe care se bazează.

Deciziile specifice cu privire la statutul administrativ al unui agent se afișează fără întârziere în incinta Fundației.







CAPITOLUL 3

Condițiile de încadrare în muncă

Articolul 23

(1) Încadrarea în muncă a agenților urmărește garantarea pentru Fundație a serviciilor persoanelor cu cel mai înalt grad de calificare, eficiență și integritate, recrutate pe o cât mai larg posibilă bază geografică dintre resortisanții statelor membre ale Comunităților Europene.

Agenții sunt selectați fără deosebire de rasă, credință sau sex.

Nici o funcție nu poate fi rezervată resortisanților unui anumit stat membru.

(2) Un agent poate fi angajat doar dacă:

(a) este resortisant al unui stat membru al Comunităților Europene, în afara cazului în care este autorizată o exceptare de către Consiliul de Administrație și se bucură de toate drepturile cetățenești;

(b) și-a îndeplinit orice obligație impusă de legislația cu privire la serviciul militar;

(c) prezintă referințe corespunzătoare cu privire la îndeplinirea adecvată a obligațiilor sale;

(d) este apt fizic să își îndeplinească obligațiile; și

(e) dovedește cunoașterea temeinică a uneia dintre limbile Comunităților Europene și cunoașterea satisfăcătoare a unei alte limbi a Comunităților în măsura în care îi este necesar în îndeplinirea obligațiilor sale.

Articolul 24

Înainte de încadrarea în muncă, un agent este examinat medical de către un medic numit de Fundație, în așa fel încât să se dovedească îndeplinirea cerințelor articolului 23 alineatul (2) litera (d).

▼M3

În cazul în care, ca urmare a examenului medical prevăzut în primul paragraf, s-a emis un aviz medical negativ, candidatul poate solicita, în termen de douăzeci de zile de la notificarea acestui aviz de către fundație, supunerea cazului său avizului unei comisii medicale compuse din trei medici aleși de director dintre funcționarii medicali comunitari. Medicul care a emis primul avizul negativ este audiat de comisia medicală. Candidatul poate sesiza comisia medicală cu privire la avizul unui medic ales de el. În cazul în care avizul comisiei medicale confirmă concluziile examenului medical prevăzut în primul paragraf, candidatul plătește 50 % din onorariile și costurile suplimentare.

▼M3

Articolul 25

Agentul poate avea obligația de a efectua o perioadă de probă care nu poate depăși șase luni.

În cazul în care, în cursul perioadei de probă, un agent este împiedicat să își exercite funcțiile, ca urmare a unei boli sau a unui accident, pe o durată de cel puțin o lună, directorul îi poate prelungi perioada de probă cu o durată corespunzătoare.

Cel mai devreme cu o lună înainte de expirarea perioadei de probă, se întocmește un raport privind capacitatea agentului de a-și duce la îndeplinire îndatoririle aferente postului său și, de asemenea, privind eficiența și conduita sa în serviciu. Acest raport este comunicat persoanei respective, care își poate formula în scris observațiile sale. Agentul care nu a dovedit calități suficiente pentru a fi menținut în post este concediat.

În orice moment al perioadei de probă, se poate întocmi un raport privind persoana aflată în perioadă de probă, dacă activitatea acesteia se dovedește a fi în mod evident inadecvată. Raportul este comunicat persoanei respective care își poate formula în scris observațiile sale. În baza raportului, directorul poate decide să concedieze agentul înainte de încheierea perioadei sale de probă, acordându-i un preaviz de o lună; cu toate acestea, perioada de activitate nu poate depăși perioada normală de probă.

O persoana concediată în perioada de probă beneficiază de o indemnizație egală cu o treime din salariul său de bază, pentru fiecare lună completă efectuată în perioada de probă.

▼B







CAPITOLUL 4

Condițiile de muncă

Articolul 26

Agenții în activitate sunt în orice moment la dispoziția Fundației.

Totuși, săptămâna normală de muncă nu depășește 42 de ore, îndeplinite conform programului general stabilit de director.

Articolul 27

Agentul nu are obligația să lucreze ore suplimentare, cu excepția cazurilor de urgență sau presiune deosebită a activității; munca de noapte și toate activitățile în zilele de duminică sau sărbători publice vor fi autorizate doar în conformitate cu procedura stabilită de director. Timpul total suplimentar pe care un agent poate fi solicitat să îl lucreze nu depășește 150 de ore în oricare șase luni.

Orele suplimentare lucrate de agenții din categoriile A și B nu dau dreptul la compensații sau remunerații.

Așa cum se prevede în anexa II, orele suplimentare lucrate de agenții din categoriile C și D se compensează fie prin ore libere, fie prin remunerare, în cazul în care cerințele serviciului nu permit compensarea prin ore libere în cursul lunii următoare celei în care s-au lucrat orele suplimentare.

Articolul 28

Agenții au dreptul la un concediu de odihnă de nu mai puțin de 24 de zile lucrătoare și nu mai mult de 30 de zile lucrătoare pe an calendaristic, în conformitate cu regulile care urmează a fi stabilite de Consiliul de Administrație de comun acord cu Comisia Comunităților Europene, după consultarea Comitetului pentru personal.

În afara acestui concediu, agenții pot obține în mod excepțional, la cerere, concediu special. Regulile referitoare la aceste concedii sunt prevăzute în anexa III.

Articolul 29

Femeile însărcinate, pe lângă concediul prevăzut la articolul 28, au dreptul, pe baza unui certificat medical, la concediu, începând cu șase săptămâni înaintea termenului la care nasc indicat în certificat și încetând la ►M1 10 săptămâni ◄ după data nașterii; aceste concedii nu pot fi mai mici de ►M1 16 săptămâni ◄ .

▼M3

Articolul 29a

În mod excepțional și din motive pe deplin justificate, directorul poate autoriza agentul să își desfășoare activitatea cu jumătate de normă, dacă consideră că această măsură coincide și cu interesul fundației.

Procedura de acordare a acestei autorizații este stabilită în anexa VII.

Agentul autorizat să își exercite activitatea cu jumătate de normă are obligația de a realiza lunar, în conformitate cu dispozițiile adoptate de director, prestații cu o durată egală cu jumătate din timpul normal de lucru.

▼B

Articolul 30

(1) Un agent care face dovada incapacității sale de a-și îndeplini obligațiile din cauză de boală sau accident are automat dreptul la concediu medical plătit.

Acesta informează Fundația despre incapacitatea sa cât mai curând posibil și, în același timp, comunică adresa curentă. Acesta prezintă un certificat medical, dacă absentează mai mult de trei zile. Poate fi solicitat să se prezinte la o examinare medicală dispusă de Fundație.

În cazul în care absențele din cauză de boală de până la trei zile depășesc, în decurs de 12 luni, un total de 12 zile, directorul ia o decizie la sfatul medicului desemnat de Fundație, după consultarea medicului desemnat de agentul respectiv.

Concediul medical plătit nu depășește, totuși, perioada de timp lucrată de agent, care, în orice eventualitate, nu trebuie să fie mai mică de o lună. Concediul nu depășește termenul contractului său de muncă.

▼M3

Cu toate acestea, concediul medical plătit nu trebuie să depășească trei luni sau durata de timp lucrată de angajat, atunci când perioada din urmă este mai lungă. Concediul nu depășește durata contractului.

▼B

La expirarea acestor termene, un agent al cărui contract nu a încetat, în ciuda incapacității sale de a-și relua obligațiile, este trecut în concediu fără plată.

▼M2

Cu toate acestea, atunci când un angajat contractează o boală profesională sau suferă un accident în timpul muncii, acesta continuă să primească întreaga remunerație pe întreaga perioadă de incapacitate de muncă, până la data la care i se acordă pensia de invaliditate prevăzută la articolul 41b.

▼B

(2) Agentul este supus unui control medical anual fie la un medic desemnat de Fundație, fie la un medic la alegere.

În acest ultim caz, costurile medicale se plătesc de către Fundație până la o sumă maximă stabilită de Consiliul de Administrație.

Articolul 31

Exceptând cazurile de îmbolnăvire sau accident, un agent nu poate absenta fără aprobarea prealabilă a superiorului ierarhic direct. Fără a aduce atingere oricărei măsuri disciplinare care poate fi aplicată, orice absență nemotivată considerată ca atare se deduce din concediul de odihnă al persoanei în cauză. Dacă aceasta și-a utilizat concediul anual, remunerația se reduce cu perioada echivalentă.

Dacă un agent dorește să își petreacă zilele de concediu medical în alt loc decât locul în care este angajat, acesta va obține permisiunea prealabilă a directorului.

Articolul 32

Consiliul de Administrație elaborează o listă a sărbătorilor legale de comun acord cu Comisia Comunităților Europene, după consultarea Comitetului personalului.

▼M3

Articolul 33

În situații excepționale, agentului i se poate acorda concediu fără plată, la cerere, atunci când este constrâns de interese personale. Directorul stabilește durata acestui concediu, care nu depășește un sfert din durata de timp deja lucrată de angajatul respectiv sau:

— trei luni pentru angajații cu mai puțin de patru ani de vechime;

— șase luni în celelalte cazuri.

Pe perioada concediului agentului, asigurările de sănătate și de accident prevăzute la articolele 38 și 38a sunt suspendate.

Cu toate acestea, un angajat care dovedește că nu poate fi acoperit de nici un alt regim public de asigurare împotriva riscurilor prevăzute la articolele 38 și 38a poate să solicite, nu mai târziu de luna următoare celei în care începe concediul fără plată, să continue să fie acoperit, în conformitate cu aceste articole, dacă suportă jumătate din costul contribuțiilor necesare pentru acoperirea la riscurile prevăzute la articolele 38 și 38a, pe durata concediului; contribuțiile sale sunt calculate pe baza ultimului salariu de bază al angajatului.

De asemenea, agentul care dovedește că nu poate fi acoperit de nici un alt program de pensie poate solicita să continue să primească pensie pe perioada concediului fără plată, cu condiția ca acesta să suporte costul contribuțiilor egal cu de trei ori rata prevăzută la articolul 41 litera (h); cotizațiile sunt calculate pe baza salariului de bază aferent gradului și treptei sale.

Orice perioadă de concediu fără plată sau concediu în interes personal nu se ia în considerare în scopul aplicării articolului 35 al doilea paragraf.

Articolul 34

Un agent chemat să își îndeplinească obligațiile militare, serviciul civil alternativ sau concentrarea ca rezervist primește statutul de persoană aflată în concediu pentru satisfacerea serviciului militar; în cazul unui agent angajat cu contract pe durată determinată, acest statut nu se poate prelungi, în nici un caz, peste durata contractului.

Un agent chemat să își îndeplinească obligațiile militare sau serviciul civil alternativ încetează să primească remunerația, dar continuă să beneficieze de dispozițiile prezentului regim privind avansarea. Acesta își păstrează, de asemenea, dreptul la pensie pentru vechime în muncă, dacă, după satisfacerea serviciului militar sau a serviciului civil, își plătește retroactiv cotizația la regimul de pensii.

Un angajat concentrat ca rezervist continuă să primească, pe perioada concentrării, remunerația supusă deducerii în valoare egală cu plata serviciului.

▼B







CAPITOLUL 5

Remunerație și cheltuieli

Articolul 35

În conformitate cu anexa IV, un agent are dreptul la remunerația corespunzătoare gradului și treptei sale.

Un agent care a fost pe o treaptă a gradului său timp de doi ani avansează automat pe treapta următoare a acelui grad.

Articolul 36

În cazul decesului unui agent, soțul supraviețuitor sau copiii aflați în întreținere primesc remunerația integrală a persoanei decedate până la sfârșitul celei de a treia luni care urmează lunii în care a survenit decesul.

▼M2

În cazul decesului titularului unei pensii, se aplică primul paragraf în ceea ce privește pensia defunctului.

▼B

Articolul 37

Un agent are dreptul, așa cum se prevede în anexa IV, la rambursarea cheltuielilor efectuate de el la numirea în serviciu sau la părăsirea acestuia și, de asemenea, la rambursarea cheltuielilor efectuate în cursul sau în legătură cu îndeplinirea obligațiilor sale.







CAPITOLUL 6

▼M2

Securitate socială și pensii.







▼M2

secțiunea A

Asigurarea de sănătate și de accident, alocații cu caracter social

▼M2

Articolul 38

▼M3

(1) Un agent, soțul acestuia, atunci când acesta nu este eligibil pentru prestații de aceeași natură sau de același nivel, în temeiul oricăror alte acte cu putere de lege sau norme administrative, copii săi sau alte persoane aflate în întreținerea sa, în sensul articolului 7 din anexa IV, sunt, în perioada de serviciu a angajatului, perioadele de concediu medical, perioadele de concediu în interes personal, în conformitate cu articolul 11, și perioadele de concediu fără plată, în conformitate cu articolul 33, asigurați medical, sub rezerva regulilor prevăzute la articolul 1 din anexa V, cu până la 80 % din cheltuielile implicate. Această rată este majorată la 85 % pentru următoarele servicii: consultații și vizite, intervenții chirurgicale, spitalizare, produse farmaceutice, radiologie, analize, examen de laborator și proteze pe prescripție medicală, cu excepția protezelor dentare. Aceasta se majorează la 100 % în cazuri de tuberculoză, poliomielită, cancer, boli mintale și alte boli recunoscute de Comisia Comunităților Europene ca fiind de gravitate comparabilă, precum și pentru examenele de diagnosticare și în cazul nașterii. Cu toate acestea, rambursarea de 100 % nu se aplică în caz de boală profesională sau accident, pentru care se aplică articolul 38a.

▼M2

O treime din contribuția necesară pentru acoperirea acestei asigurări este suportată de persoana afiliată, fără ca această contribuție să depășească 2 % din salariul său de bază, celelalte două treimi fiind suportate de fundație.

Cu toate acestea, dacă examenul medical la care agentul trebuie supus, în temeiul articolului 24, arată că acesta suferă de o boală sau de invaliditate, directorul poate decide ca cheltuielile, rezultate ca o consecință a acestei boli sau invalidități, să fie excluse din rambursarea cheltuielilor prevăzute în primul paragraf.

▼M3

(2) Dacă prezintă dovezi că nu poate fi acoperit de nici un alt regim de asigurare de sănătate stabilit prin lege sau regulament, un agent poate solicita, în cel puțin o lună de la expirarea contractului, să continue să beneficieze de asigurarea de sănătate pentru maximum șase luni după expirarea contractului, în conformitate cu alineatul (1) primul paragraf. Contribuția prevăzută de reglementarea menționată la articolul 1 alineatul (2) din anexa V se calculează pe baza ultimului salariu de bază primit de angajat, jumătate din contribuție fiind suportată de acesta.

Prin decizia directorului, luată după consultarea medicului numit de către fundație, perioada de o lună pentru depunerea solicitării și limita de șase luni specificată la primul paragraf, nu se aplică atunci când persoana respectivă suferă de o boală gravă sau prelungită pe care a contractat-o în perioada încadrării în muncă și despre care a notificat instituția înainte de încheierea perioadei de șase luni prevăzută în primul paragraf, cu condiția ca persoana respectivă să se supună unui examen medical organizat de fundație.

▼M2

(3) Agentul care rămâne în serviciul fundației până la vârsta de 60 de ani sau care este titularul unei pensii de invaliditate beneficiază, după încetarea funcțiilor sale, de dispozițiile alineatului (1). Contribuția se calculează pe baza pensiei.

Aceste dispoziții se aplică, de asemenea, titularilor unei pensii de urmaș după decesul unui agent în funcție sau care a rămas în serviciul fundației până la vârsta de 60 de ani sau după decesul titularului unei pensii de invaliditate. Contribuția se calculează pe baza pensiei.

(4) Beneficiază, de asemenea, de dispozițiile prevăzute la alineatul (1), cu condiția să nu fie incluse într-un alt regim public de asigurare de sănătate, următoarele persoane:

— foști agenți titulari ai unei pensii pentru vechime în muncă care au părăsit serviciul fundației înainte de vârsta de 60 de ani;

— titularii unei pensii de urmaș ca urmare a decesului unui fost agent care a părăsit serviciul fundației înainte de vârsta de 60 de ani;

▼M3

— atunci când fostul soț al unui angajat, un copil care a încetat să mai fie în întreținerea unui angajat sau o persoană care încetează să fie tratată ca și copil aflat în întreținere, în sensul articolului 7 alineatul (4) din anexa IV, pot dovedi că nu pot fi acoperiți de nici un alt program de asigurare de sănătate, aceștia pot continua, pentru cel mult un an, să fie asigurați medical, în conformitate cu dispozițiile alineatului (1), în calitate de persoane acoperite de asigurarea agentului; această acoperire nu duce la perceperea unei contribuții. Această perioadă de un an începe la data pronunțării definitive a divorțului sau a pierderii statutului de copil aflat în întreținere sau de persoană asimilată copilului aflat în întreținere.

▼M2

Contribuția se calculează pe baza pensiei fostului agent, jumătate din contribuție fiind suportată de beneficiar.

Cu toate acestea, titularul unei pensii de orfan beneficiază numai la cerere de dispozițiile alineatului (1). Contribuția se calculează pe baza pensiei de orfan.

(5) Atunci când cheltuielile totale nerambursate pentru o perioadă de 12 luni depășesc jumătate din salariul lunar de bază al agentului sau din pensie, directorul fundației acordă o rambursare specială, cu avizul conform al biroului de decontări, ținându-se cont de situația familială a persoanei respective, pe baza reglementării la care face trimitere articolul 1 din anexa V.

▼M3

6. Beneficiarul are obligația de a declara cheltuielile a căror rambursare o poate pretinde în temeiul unei alte asigurări obligatorii de sănătate, prevăzută prin lege sau regulament, pentru el sau pentru una din persoanele acoperite de asigurarea lui.

▼M2

În măsura în care totalul rambursărilor de care poate beneficia depășește suma rambursărilor prevăzute la alineatul (1), diferența se deduce din suma ce urmează să fie rambursată în conformitate cu alineatul (1), cu excepția rambursărilor obținute în temeiul unei asigurări de sănătate private suplimentare, care acoperă acea parte a cheltuielilor nerambursabile în conformitate cu alineatul (1).

▼M2

Articolul 38a

(1) În condițiile definite de reglementarea la care face trimitere articolul 2 din anexa V, un agent este asigurat împotriva riscului de boală profesională și accident pe perioada în care își exercită funcțiile și pe durata concediului medical. Acesta contribuie obligatoriu la costul asigurării împotriva riscurilor neprofesionale cu până la 0,1 % din salariul său de bază.

Riscurile neacoperite sunt precizate de reglementarea menționată.

(2) Prestațiile garantate sunt următoarele:

(a) în cazul decesului: Plata către persoanele enumerate mai jos a unei sume egale cu de cinci ori salariul de bază anual al persoanei decedate, calculat în baza salariilor lunare primite pe o perioadă de 12 luni înainte de accident: — soțului sau soției și copiilor persoanei decedate, în conformitate cu dispozițiile dreptului privind succesiunea aplicabil agentului; cu toate acestea, suma plătibilă soțului sau soției nu poate să fie mai mică de 25 % din capital; — atunci când nu există persoane din categoria anterioară, celorlalți descendenți, în conformitate cu dispozițiile dreptului privind succesiunea aplicabil agentului; — atunci când nu există persoane din nici una dintre categoriile de mai sus, rudelor în linie ascendentă, în conformitate cu dispozițiile dreptului privind succesiunea aplicabil agentului; — atunci când nu există persoane din nici una dintre categoriile de mai sus, fundației.

(b) în cazul invalidității permanente totale: Plata către persoana respectivă a unei sume egale cu de opt ori salariul de bază anual, calculat în baza salariilor lunare primite pe o perioadă de 12 luni înainte de accident.

(c) în cazul invalidității permanente parțiale: Plata către persoana respectivă a unei părți din indemnizația prevăzută la litera (b), calculată în baza baremului stabilit prin reglementarea la care face trimitere articolul 2 din anexa V.

În condițiile stabilite de reglementarea respectivă, o anuitate poate înlocui plățile prevăzute anterior.

Prestațiile enumerate anterior pot fi cumulate cu cele prevăzute de regimul pensiilor.

(3) Următoarele situații sunt, de asemenea, acoperite în condițiile stabilite de reglementarea la care face trimitere articolul 2 din anexa V: cheltuieli medicale, farmaceutice, de spitalizare, chirurgicale, de protezare, radiografii, masaj, ortopedice, clinice și de transport și orice alte cheltuieli similare rezultate ca urmare a accidentului sau a bolii profesionale.

Cu toate acestea, rambursarea se face numai atunci când suma plătită angajatului, în conformitate cu articolul 38, nu acoperă în întregime cheltuielile rezultate.

▼B

Articolul 39

▼M1

(1) La nașterea unui copil al unui agent, se acordă o alocație de 8 000 BEF persoanei care își asumă în mod efectiv îngrijirea copilului.

Aceeași alocație se acordă și unui agent care adoptă un copil mai mic de 5 ani și care îl are în îngrijire, în sensul articolului 7 alineatul (2) din anexa IV.

Această sumă este echivalentă cu suma indicată la articolul 74 alineatul (1) din statutul funcționarilor Comunităților Europene și este ajustată în mod automat în concordanță cu orice modificare a acestei sume.

▼B

(2) Alocația prevăzută la alineatul (1) se acordă, de asemenea, în eventualitatea pierderii sarcinii după minimum șapte luni.

▼M1

(3) Beneficiarul alocației de naștere are obligația de a declara orice alocații de aceeași natură primite din alte surse pentru același copil; aceste alocații se deduc din alocația prevăzută mai sus. Atunci când ambii părinți sunt angajați ai fundației, alocația se acordă numai o singură dată.

▼M3

Articolul 40

În cazul decesului unui angajat, al soțului acestuia, al copiilor aflați în îngrijirea sa sau al altei persoane aflate în îngrijirea sa, în sensul articolului 7 din anexa IV și care a făcut parte din gospodăria sa, fundația rambursează costurile necesare pentru transportarea corpului de la locul de muncă al angajatului la locul de origine al agentului.

Cu toate acestea, în cazul decesului agentului în timpul unei misiuni, fundația suportă costurile necesare pentru transportarea corpului de la locul unde a survenit decesul la locul de origine al acestuia.

▼M2

Articolul 40a

(1) În limitele obligațiilor ce îi revin în conformitate cu articolul 40, fundația este subrogată de plin drept avânzilor-drept ai agentului în ceea ce privește drepturile lor de recurs împotriva terților responsabili pentru un accident care implică decesul agentului.

▼M3

(2)

(a) În cazul în care decesul, vătămarea accidentală sau îmbolnăvirea unei persoane acoperită de prezentul regim sunt cauzate de o parte terță, Comunitățile sunt, în limita obligațiilor regulamentare ce le revin după evenimentul care a cauzat decesul, vătămarea sau îmbolnăvirea, subrogate de plin drept victimei sau succesorilor acesteia în drepturile și acțiunile lor împotriva terțului responsabil.

(b) Intră în domeniul reglementat de subrogarea menționată în special: — remunerațiile cuvenite agentului, în conformitate cu articolul 30, pe perioada incapacității temporare de muncă a acestuia; — plățile efectuate, în conformitate cu articolul 36, ca urmare a decesului unui agent sau al unui fost agent titular al unei pensii; — prestațiile plătite în conformitate cu articolele 38 și 38a și cu anexa V cu privire la asigurarea de sănătate și de accident; — plata costurilor implicate de transportarea decedatului, așa cum este prevăzut la articolul 40; — alocațiile familiale suplimentare, plătite în conformitate cu articolul 7 alineatele (3) și (5) și cu articolul 9 alineatul (2) din anexa IV, pentru un copil aflat în întreținere care suferă de o boală gravă, infirmitate sau handicap; — pensiile de invaliditate plătite ca urmare a unui accident sau a unei îmbolnăviri care au ca rezultat incapacitatea definitivă a agentului de a-și exercita funcțiile; — pensiile de urmaș plătite ca urmare a decesului unui agent sau al unui fost agent sau al decesului soțului unui agent sau al unui fost agent cu drept de pensie, în cazul în care soțul acestuia nu face parte din personal; — pensiile de orfan plătite, indiferent de vârstă, copilului unui agent sau fost agent, în cazul în care acest copil este împiedicat de o boală gravă, o infirmitate sau un handicap să își câștige existența, după decesul persoanei în întreținerea căreia se afla.

(c) Cu toate acestea, subrogarea Comunitățile nu se extinde la drepturile la indemnizație cu privire la vătămări pur personale, cum ar fi, în special, prejudiciul moral, pretium doloris sau compensații pentru desfigurare și pierderea aspectului fizic, care depășesc cuantumul indemnizației acordate în temeiul articolului 38a.

(d) Dispozițiile prevăzute la literele (a), (b) și (c) nu pot împiedica exercitarea acțiunii directe de către Comunitate.

▼B

Articolul 41

Cadourile, împrumuturile sau avansurile pot fi făcute agenților care sunt într-o situație deosebit de dificilă ca rezultat, între altele, al unei boli grave sau prelungite sau din motive familiale.

Paragraful anterior se aplică prin analogie unui fost agent după expirarea contractului în cazul în care, ca rezultat al unei boli grave sau prelungite contractate sau al unui accident suferit pe perioada angajării, este în incapacitate de muncă și dovedește că acea boală sau accident nu este acoperit de un alt regim de securitate socială.







▼M2

secțiunea B

Regimul pensiilor și compensațiilor pentru desfacerea contractului de muncă

Articolul 41a

Un agent care a efectuat cel puțin 10 ani de serviciu are dreptul la o pensie pentru vechime în muncă. Cu toate acestea, acesta are dreptul la această pensie indiferent de durata serviciului, dacă a depășit vârsta de 60 de ani.

Cuantumul maxim al pensiei pentru vechime de vârstă este de 70 % din ultimul salariu de bază, aferent ultimului grad în care a fost clasificat agentul respectiv pentru cel puțin un an. Acesta este plătibil angajatului care a efectuat 35 de ani de serviciu, calculați în conformitate cu articolul 3 din anexa VI. Atunci când numărul anilor de serviciu este mai mic de 35, cuantumul maxim prevăzut anterior se reduce proporțional.

În cazul în care un angajat are dreptul la o pensie pentru vechime în muncă, drepturile sale la pensie se reduc proporțional cu plățile efectuate în conformitate cu articolul 37 din anexa VI.

Cuantumul pensiei pentru vechime în muncă nu trebuie să fie mai mic de 4 % din cifra minimă de subzistență, în sensul articolului 5 din anexa VI, pentru fiecare an de serviciu, în conformitate cu articolul 3 din anexa menționată.

Vârsta de pensionare este de 60 de ani.

Anii de serviciu prevăzuți la primul paragraf sunt cei acumulați ca angajat, în sensul articolului 1 alineatul (2), și includ anii anteriori până la 9 martie 1982, în măsura în care agentul își desfășoară încă activitatea la fundație în această calitate, la aceeași dată.

Articolul 41b

În condițiile prevăzute în capitolul III din anexa VI, un agent are dreptul la o pensie de invaliditate, în caz de invaliditate permanentă considerată totală, care îl împiedică să își desfășoare activitatea în cadrul Fundației.

În cazul în care invaliditatea rezultă ca urmare a unui accident produs în timpul sau în legătură cu exercitarea funcțiilor sale, ca urmare a unei boli profesionale sau a unei activități în folosul comunității sau în urma riscării vieții pentru a salva o altă persoană, pensia de invaliditate este de 70 % din ultimul salariu de bază al agentului.

▼M3

În cazul în care invaliditatea se datorează altor cauze, pensia de invaliditate calculată în baza ultimului salariu de bază al angajatului, este egală cu 2 % pentru fiecare an dintre data intrării sale în serviciu și data la care acesta ajunge la vârsta de 65 de ani; această rată este majorată cu 2 % pentru fiecare an de serviciu pensionabil, luat în considerare în conformitate cu articolul 10 alineatele (2) și (3) din anexa VI, și cu 25 % din cuantumul drepturilor la pensie pe care le-ar fi dobândit la vârsta de 60 de ani, cu condiția ca totalul să nu depășească 70 % din ultimul său salariu de bază.

▼M2

Pensia de invaliditate nu este mai mică de 120 % din cifra minimă de subzistență definită la articolul 5 din anexa VI.

În cazul invalidității provocate intenționat de agent, directorul poate decide ca acesta să primească numai compensația pentru desfacerea contractului de muncă prevăzută la articolul 11 din anexa VI.

Articolul 41c

Soțul supraviețuitor al unui agent sau al unui fost agent are dreptul la o pensie de urmaș, în condițiile prevăzute în capitolul IV din anexa VI.

Cuantumul lunar al pensiei de urmaș de care beneficiază soțul suprviețuitor al unui agent care a decedat în cursul executării contractului de muncă sau în timpul concediului pentru satisfacerea serviciului militar este egal cu 35 % din ultimul salariu de bază primit de angajat și nu poate fi mai mică decât cifra minimă de subzistență definită la articolul 5 din anexa VI.

▼M3

Cuantumul lunar al pensiei de urmaș plătibile văduvei unui agent care a decedat în serviciu sau în concediul pentru satisfacerea serviciului militar, este egal cu 35 % din ultimul salariu de bază primit de agent și nu poate fi mai mic nici decât cifra minimă de subzistență, definit la articolul 5 din anexa VI, nici decât 60 % din pensia la care agentul ar fi avut dreptul dacă se califica pentru această pensie, indiferent de durata serviciului sau de vârstă, la data decesului.

Această sumă nu poate fi mai mică de 42 % din ultimul salariu de bază primit de angajat atunci când decesul se datorează uneia dintre împrejurările menționate la articolul 41b al doilea paragraf.

Dispozițiile prezentului articol se aplică mutatis mutandis văduvei agentului.

▼M2

Articolul 41d

(1) În cazul în care un agent sau titularul unei pensii pentru vechime în muncă sau de invaliditate decedează fără a lăsa un soț cu drept de pensie de urmaș, copiii aflați în întreținere, în sensul articolului 7 din anexa IV, au dreptul la o pensie de orfan, în conformitate cu articolul 20 din anexa VI.

(2) Același drept este recunoscut copiilor care îndeplinesc condițiile menționate anterior, în eventualitatea decesului sau recăsătoririi soțului ce primește o pensie de urmaș, în conformitate cu dispozițiile articolului 41c.

(3) În cazul în care agentul sau titularul unei pensii pentru vechime în muncă sau de invaliditate decedează, fără să fie îndeplinite condițiile prevăzute la alineatul (1), copiii aflați în întreținere, în sensul articolului 7 din anexa IV, au dreptul la pensie de orfan, în condițiile prevăzute la articolul 20 din anexa VI. Cu toate acestea, această pensie este egală cu jumătate din cuantumul calculat în conformitate cu articolul respectiv.

▼M3

(3a) În cazul decesului unui fost agent care a părăsit serviciul înainte de atingerea vârstei de 60 de ani și care a solicitat ca pensia sa să fie amânată până în prima zi a lunii calendaristice următoare celei în care a atins vârsta de 60 de ani, copiii aflați în întreținere, în sensul articolului 7 din anexa IV, au dreptul la o pensie de orfan, în aceleași condiții ca și cele prevăzute la alineatele (1), (2) și (3).

▼M3

(4) Fiecare copil care se află în întreținerea unui agent, în sensul articolului 7 din anexa IV, al cărui soț [care nu este funcționar al Comunităților, nici agent temporar în sensul articolului 2 litera (a), (c) sau (d) din Regimul aplicabil altor lucrători ai Comunităților, nici agent în sensul prezentului regim sau al regimului în vigoare pentru agenții Fundației Europene pentru Îmbunătățirea Condițiilor de Viață și de Muncă] decedează, are dreptul la o pensie de orfan de două ori mai mare decât cuantumul alocației pentru întreținerea copilului.

▼M2

Articolul 41e

Titularul unei pensii pentru vechime în muncă, plătibilă la vârsta de 60 de ani sau mai târziu, sau al unei pensii de invaliditate sau de urmaș, are dreptul la alocațiile familiale menționate la articolele 6, 7 și 8 din anexa IV. Alocația pentru gospodărie este calculată în baza pensiei beneficiarului.

Cu toate acestea, cuantumul alocației pentru copilul aflat în întreținere, plătibilă titularului unei pensii de urmaș, este egal cu dublul cuantumului alocației prevăzute la articolul 7 din anexa IV.

Titularul unei pensii de orfan are dreptul la o alocație școlară, în condițiile prevăzute la articolul 8 din anexa IV.

▼M3

Articolul 41f

(1) Fără să aducă atingere nici unei alte dispoziții, în special celor privind cuantumurile minime plătibile persoanelor care au dreptul la o pensie de urmaș, cuantumul global al pensiilor de urmaș majorate cu alocațiile familiale și, din care se scad impozitul și alte rețineri obligatorii, pe care îl pot pretinde persoana rămasă văduvă și ați avânzi-drept, nu poate depăși următoarele:

(a) în cazul decesului unui angajat în activitate, aflat în concediu fără plată din motive imperioase de ordin personal, în concediu în interes personal sau în concediu pentru satisfacerea serviciului militar, cuantumul salariului de bază pe care l-ar fi primit la gradul și treapta sa dacă ar mai fi fost în viață, majorat cu alocațiile familiale pe care le-ar fi primit dacă ar mai fi fost în viață, din care se scad impozitul și alte rețineri obligatorii;

(b) pentru perioada următoare datei la care agentul prevăzut la litera (a) ar fi împlinit vârsta de 65 de ani, cuantumul pensiei pentru vechime în muncă la care ar fi avu dreptul ulterior dacă ar fi fost în viață, în baza gradului și treptei sale la momentul decesului, plus alocațiile familiale pe care le-ar fi primit, din care se scad impozitul și alte rețineri obligatorii;

(c) în cazul decesului unui fost angajat cu drept de pensie pentru vechime în muncă sau de invaliditate, cuantumul pensiei la care ar fi avut dreptul dacă ar fi fost în viață, cu majorările și reținerile prevăzute la litera (b);

(d) în cazul decesului unui fost agent care a părăsit serviciul înainte de vârsta de 60 de ani și a solicitat ca pensia sa pentru vechime în muncă să fie amânată până în prima zi a lunii calendaristice următoare celei în care a atins vârsta de 60 de ani, cuantumul pensiei pentru vechime în muncă la care ar fi avut dreptul dacă ar fi fost în viață, cu majorările și reținerile prevăzute la litera (b);

(2) În sensul aplicării alineatului (1), se face abstracție de coeficienții corectori care pot afecta diferitele cuantumuri în cauză.

(3) Cuantumul maxim definit la alineatul (1) literele (a), (b), (c) și (d) este repartizat între persoanele care au dreptul la o pensie de urmaș proporțional cu drepturile care, făcându-se abstracție de alineatul (1), ar fi fost ale lor.

Dispozițiile articolului 41g sunt aplicabile cuantumurilor care rezultă din această repartizare.

▼M2

Articolul 41g

Pensiile sunt calculate în baza grilelor de salarizare aflate în vigoare în prima zi a lunii în care intră în vigoare dreptul la acestea.

▼M3

Acestea sunt afectate de coeficientul corector stabilit pentru țara din interiorul sau din afara Comunităților în care titularul pensiei dovedește că este rezident.

Dacă titularul pensiei își stabilește reședința într-o țară pentru care nu a fost stabilit nici unul din coeficienții corectori, coeficientul corector aplicabil este egal cu 100.

▼M2

Pensiile sunt plătite în una din monedele enumerate la articolele 38 din anexa VI, în baza ratelor de schimb prevăzute la articolul 63 din Statutul funcționarilor Comunităților Europene.

Articolul 41h

Agenții contribuie cu o treime din costul de finanțare a acestui regim de pensii. Contribuția este de 6,75 % din salariul de bază, compensările prevăzute la articolul 3 din anexa IV nefiind luate în considerație. Aceasta este dedusă lunar din salariile agenților și introdusă ca venit în secțiunea Comisiei din bugetul general al Comunităților Europene.

Pentru plata prestațiilor din cadrul acestui regim de pensii, directorul fundației deleagă competențele sale autorității administrative responsabile pentru eliberarea și plata pensiilor foștilor funcționari ai Comisiei Comunităților Europene. Aceste prestații sunt plătite din bugetul general al Comunităților Europene.

▼B







CAPITOLUL 7

Recuperarea plăților suplimentare

Articolul 42

Orice sumă plătită în plus se recuperează dacă primitorul a fost conștient că nu existau motive corecte de plată sau dacă plata suplimentară a fost într-atât de evidentă încât persoana nu avea cum să nu aibă cunoștință de acest lucru.







CAPITOLUL 8

Căi de atac

Articolul 43

(1) Orice persoană căreia i se aplică aceste condiții de încadrare în muncă poate prezenta directorului o cerere pentru ca acesta să ia o decizie cu privire la acea persoană. Directorul informează persoana în cauză asupra deciziei sale motivate în termen de patru luni de la data la care a fost făcută cererea. Dacă la sfârșitul acestei perioade nu s-a primit nici un răspuns la cerere, aceasta se consideră o respingere implicită a ei, împotriva căreia poate fi înaintată o plângere conform alineatului (2).

(2) Orice persoană căreia i se aplică aceste condiții de încadrare în muncă poate prezenta Consiliului de Administrație o plângere împotriva unei acțiuni care îl afectează defavorabil, fie dacă directorul a luat o decizie, fie dacă nu adoptă o măsură prescrisă de condițiile de încadrare în muncă. Plângerea trebuie depusă în termen de trei luni. Perioada începe să curgă:

— la data notificării deciziei persoanei în cauză, dar în nici un caz mai târziu de data la care a luat cunoștință de decizie, dacă măsura afectează o anumită persoană; dacă, totuși, o acțiune care afectează o anumită persoană afectează, de asemenea, defavorabil și o altă persoană, perioada începe să curgă în raport cu cealaltă persoană de la data la care primește notificarea, dar în nici un caz mai târziu de data publicării;

— la data expirării perioadei prescrise pentru răspuns în cazul în care plângerea privește o decizie implicită care respinge cererea prevăzută la alineatul (1).

Consiliul de Administrație informează persoana în cauză asupra deciziei sale motivate în termen de patru luni de la data depunerii plângerii. Dacă la sfârșitul acestei perioade nu s-a primit nici un răspuns la plângere, aceasta se consideră respingere implicită, care poate fi atacată în conformitate cu articolul 44.

(3) O cerere sau o plângere a unui agent se prezintă superiorului ierarhic direct, cu excepția cazului în care este vizată acea persoană, caz în care cererea poate fi prezentată direct superiorului ierarhic imediat următor.

Articolul 44

(1) Curtea de Justiție a Comunităților Europene este competentă să hotărască asupra oricărui litigiu dintre Fundație și orice persoană căreia i se aplică prezentele condiții de încadrare în muncă cu privire la legalitatea unei acțiuni care prejudiciază acea persoană în sensul articolului 43 alineatul (2). În litigiile cu caracter pecuniar, Curtea de Justiție are competență de fond.

(2) Recursul în fața Curții de Justiție a Comunităților Europene este admisibil numai dacă:

— a fost prezentată anterior Consiliului de Administrație o plângere conform articolului 43 alineatul (2), în termenul prevăzut; și

— plângerea a fost respinsă prin decizie expresă sau implicită.

(3) Recursul menționat la alineatul (2) trebuie formulat în termen de trei luni. Termenul curge:

— de la data notificării deciziei adoptate ca răspuns la plângere;

— de la data expirării termenului de răspuns, în cazul în care recursul este formulat împotriva unei decizii implicite care respinge o plângere depusă în temeiul articolului 43 alineatul (2); totuși, în cazul în care o plângere este respinsă prin decizie expresă după ce a fost respinsă prin decizie implicită, dar înainte de expirarea termenului pentru formularea unui recurs, termenul începe să curgă de la început.

(4) Prin derogare de la alineatul (2), persoana în cauză, după prezentarea unei plângeri Consiliului de Administrație în sensul articolului 43 alineatul (2), poate formula de îndată un recurs în fața Curții de Justiție, dacă recursul respectiv este însoțită de o cerere fie pentru suspendarea executării actului atacat, fie pentru adoptarea de măsuri vremelnice. Procedura în acțiunea principală în fața Curții de Justiție se suspendă până la adoptarea unei decizii exprese sau implicite de respingere a plângerii.

(5) Căile de atac exercitate în temeiul prezentului articol sunt supuse procedurii prevăzute de regulamentul de procedură adoptat de Curtea de Justiție a Comunităților Europene.







CAPITOLUL 9

Încetarea angajării

Articolul 45

În afara încetării ca urmare a decesului, încadrarea în muncă încetează în următoarele situații:

1. în cazul în care contractul este pe perioadă determinată: (a) la data prevăzută în contract; (b) la încheierea perioadei de preaviz prevăzută în contract, în cazul în care acesta din urmă conține o clauză care îi dă dreptul unui agent al Fundației să îl încheie mai devreme. ►M3 Acest termen de notificare nu trebuie să fie mai mare de trei luni și mai mic de o lună. ◄ ►M3 În cazul unui angajat al cărui contract a fost reînnoit, termenul nu poate fi mai mic de o lună pentru fiecare an de serviciu încheiat, cu un minim de o lună și un maxim de șase luni ◄ ; (c) la sfârșitul lunii în care agentul împlinește 65 de ani. În cazul în care Fundația reziliază contractul, agentul are dreptul la o compensație egală cu o treime din salariul de bază pentru perioada cuprinsă între data la care încetează obligațiile sale și data expirării contractului;

2. în cazul în care contractul este pe perioadă nedeterminată: (a) la încheierea perioadei de preaviz prevăzută în contract; durata perioadei de preaviz nu este mai mică de două zile pentru fiecare lună completă de serviciu, sub rezerva a minimum 15 zile și maximum trei luni. Perioada de preaviz, totuși, nu începe să curgă în cursul concediului de maternitate sau medical, cu condiția ca durata concediului medical să nu depășească trei luni. De asemenea, aceasta se suspendă pe durata concediului de maternitate sau medical, sub rezerva limitei prevăzute anterior; ▼M3 — fie, din oficiu, în ultima zi în care angajatul atinge vârsta de 65 de ani, — fie, la cerere, în ultima zi a lunii pentru care a fost înaintată cererea, atunci când are vârsta de cel puțin 60 de ani sau atunci când are vârsta cuprinsă între 50 și 60 de ani și îndeplinește condițiile necesare pentru acordarea imediată a unei pensii, în conformitate cu articolul 8 din anexa VI. (b)

Articolul 46

Contractul, atât pe durată determinată, cât și pe durată nedeterminată, poate fi reziliat de către fundație, fără notificare:

(a) în cursul sau la încheierea perioadei de probă, în condițiile prevăzute la articolul 25;

(b) dacă agentul nu mai îndeplinește condițiile prevăzute la articolul 23 alineatul (2) literele (a) și (d). Cu toate acestea, dacă agentul nu mai îndeplinește condițiile prevăzute la articolul 23 alineatul (2) litera (d), contractul poate fi reziliat numai în conformitate cu articolul 41b.

(c) dacă agentul nu își poate relua activitatea la încheierea concediului medical plătit prevăzut la articolul 30. În acest caz, agentul beneficiază de o indemnizație egală cu salariul său de bază și cu alocațiile familiale, la rata de două zile pentru fiecare lună completă de serviciu.

▼M3

Articolul 46a

(1) Un fost agent care este șomer după încetarea serviciului în cadrul fundației:

— care nu este titular al unei pensii pentru vechime în muncă sau de invaliditate de la fundație sau de la Comunitățile Europene;

— al cărui serviciu nu a încetat prin demisie sau prin rezilierea contractului din motive disciplinare;

— care a încheiat o durată minimă de serviciu de șase luni

— și care este rezident într-un stat membru al Comunităților

beneficiază de un ajutor de șomaj lunar, în condițiile prevăzute mai jos.

În cazul în care are dreptul la ajutor de șomaj, în cadrul unui regim național, acesta este obligat să declare acest lucru fundației, care informează imediat Comisia cu privire la aceasta. În acest caz, cuantumul acestor ajutoare este dedus din indemnizația plătită în conformitate cu alineatul (3).

(2) Pentru a beneficia de ajutorul de șomaj, un fost agent:

(a) este înregistrat, la cererea sa, de către autoritățile de ocupare ale statului membru în care și-a stabilit reședința, ca fiind în căutarea unui loc de muncă;

(b) îndeplinește obligațiile prevăzute de legislația acelui stat membru, pentru persoanele care primesc ajutor de șomaj în conformitate cu legislația respectivă;

(c) are obligația de a transmite în fiecare lună fundației, care transmite imediat Comisiei, un certificat eliberat de autoritatea competentă națională pentru șomaj, care să indice dacă sau dacă nu și-a îndeplinit obligațiile prevăzute la literele (a) și (b).

Ajutorul poate fi acordat sau menținut de Comunitate, chiar și atunci când obligațiile naționale prevăzute la litera (b) nu sunt îndeplinite, în caz de îmbolnăvire, accident, maternitate, invaliditate sau o situație recunoscută ca fiind similară sau, atunci când autoritatea națională competentă pentru a îndeplini aceste obligații a acordat o dispensă.

Comisia, după obținerea avizului unui Comitet de experți, stabilește dispozițiile de aplicare a prezentului alineat.

(3) Ajutorul de șomaj se stabilește în funcție de salariul de bază atins de angajat la data încheierii serviciului. Acest ajutor este stabilit la:

— 60 % din salariul de bază pentru o perioadă inițială de 12 luni;

— 45 % din salariul de bază de la a 13-a până la a 18-a lună;

— 30 % din salariul de bază de la a nouăsprezecea până la a douăzeci și patra lună.

Cuantumurile astfel calculate nu pot fi nici mai mici de 30 000 de Bfr și nici mai mari de 60 000 de Bfr.

Cuantumurile minime și maxime prevăzute în al doilea paragraf pot fi examinate anual de către Consiliu, la propunerea Comisiei.

(4) Ajutorul de șomaj este plătit fostului agent pe o perioadă maximă de 24 de luni de la data încetării activității. Dacă, cu toate acestea, în această perioadă fostul agent încetează să îndeplinească condițiile prevăzute la alineatele (1) și (2), plata ajutorului de șomaj se suspendă. Plata se reia dacă, înainte de expirarea acestei perioade, fostul agent își îndeplinește din nou condițiile menționate anterior, fără a fi obținut dreptul de ajutor de șomaj la nivel național.

(5) Un fost agent care beneficiază de ajutorul de șomaj are dreptul la alocațiile familiale prevăzute la articolele 6, 7 și 8 din anexa IV. Alocația pentru gospodărie se calculează în baza ajutorului de șomaj, în conformitate cu condițiile prevăzute la articolul 6 din anexa IV.

Fostul agent este obligat să declare orice ajutor de același fel plătit de alte surse lui sau soțului său; aceste ajutoare sunt deduse din cele plătite în aplicarea prezentului articol.

Un fost angajat care este eligibil pentru ajutorul de șomaj are dreptul, așa cum este prevăzut la articolul 38, la asigurare medicală, fără a trebui să facă nici o contribuție.

(6) Coeficientul corector pentru statul membru în care persoana respectivă dovedește că este rezident se aplică ajutorului de șomaj și indemnizației familiale. Coeficientul corector aplicabil ajutorului de șomaj este întotdeauna cel care rezultă din ultima revizie anuală. Aceste cuantumuri se plătesc de către de Comisie în moneda țării de reședință; acestea sunt convertite la ratele de schimb prevăzute la articolul 63 al doilea paragraf din statutul funcționarilor Comunităților Europene.

(7) Agenții contribuie cu o treime la finanțarea regimului de asigurare pentru șomaj. Această contribuție este stabilită la 0,4 % din salariul de bază al persoanei respective, fără a lua în considerare contribuțiile prevăzute la articolul 64 din Statutul funcționarilor Comunităților Europene. Această contribuție este dedusă lunar din salariul persoanei respective și plătită, împreună cu cele două treimi rămase a fi suportate de către fundație, într-un fond special de șomaj. Acest fond este comun fundației și instituțiilor comunitare, care își plătesc contribuția la Comisie în fiecare lună, cel târziu la opt zile după plata remunerațiilor. Toate cheltuielile rezultate din aplicarea prezentului articol sunt autorizate și plătite de Comisie, în conformitate cu dispozițiile regulamentului financiar aplicabil bugetului general al Comunităților Europene.

(8) Ajutorul de șomaj plătit unui fost agent care este șomer face obiectul Regulamentului (CEE, Euratom, CECO) nr. 260/68 de stabilire a condițiilor și a procedurii de aplicare a impozitului în beneficiul Comunităților Europene.

(9) Serviciile naționale competente în materie de ocupare și șomaj, care acționează în cadrul legislației lor naționale, și Comisia asigură o cooperare eficientă, pentru a se asigura că prezentul articol se aplică în mod corespunzător.

(10) Modalitățile de aplicare a prezentului articol fac obiectul unei reglementări stabilite de comun acord de către instituțiile Comunităților, după obținerea avizului Comitetului pentru statut, fără să aducă atingere dispozițiilor alineatului (2) al treilea paragraf.

(11) La un an după introducerea prezentului regim de asigurare împotriva șomajului și la fiecare doi ani ulterior, Comisia prezintă Consiliului un raport privind situația financiară a acestui regim. Independent de acest raport, Comisia poate sesiza Consiliul cu propuneri de ajustare a contribuțiilor prevăzute la alineatul (7), dacă aplicarea regimului necesită acest lucru. Consiliul hotărăște cu privire la aceste propuneri în condițiile prevăzute la alineatul (3) al treilea paragraf.

▼B

Articolul 47

(1) Încadrarea în muncă poate înceta fără preaviz din motive disciplinare în cazuri grave de neîndeplinire de către agent a obligațiilor sale, cu intenție sau din neglijență. O decizie motivată se ia de către director după ce persoana în cauză a avut posibilitatea să își prezinte apărarea.

(2) În asemenea cazuri, directorul poate decide reținerea în întregime sau în parte a indemnizației de reinstalare prevăzută în anexa IV ►M2 precum și limitarea alocației prevăzute la articolul 11 din anexa VI la rambursarea contribuției prevăzute la articolul 41h, plus dobânda cumulată de 3,5 % pe an ◄ .

Articolul 48

(1) Încadrarea în muncă a unui agent este încheiată de Fundație fără preaviz, de îndată ce directorul constată că:

(a) la data angajării, cel în cauză a furnizat deliberat date false fie cu privire la abilitățile sale profesionale, fie cu privire la cerințele articolului 23 alineatul (2); și

(b) informațiile false furnizate au constituit un factor determinant pentru încadrarea lui în muncă.

(2) În acest caz, directorul, după ascultarea celui în cauză, hotărăște rezilierea contractului de muncă. Agentul încetează imediat să își mai îndeplinească obligațiile. Se aplică dispozițiile articolului 47 alineatul (2).







TITLUL III

AGENTUL LOCAL

Articolul 49

Sub rezerva dispozițiilor prezentului titlu, condițiile de încadrare în muncă a agentului local, în special:

(a) modul de încadrare în muncă și de încetare a contractului său;

(b) concediul;

(c) remunerația

sunt determinate de Consiliul de Administrație de comun acord cu Comisia Comunităților Europene, în conformitate cu regulile și practicile curente la locul unde își îndeplinesc aceștia obligațiile.

Articolul 50

În ceea ce privește asigurările sociale, Fundația este răspunzătoare pentru plata contribuțiilor de asigurări sociale ce revin angajatorului conform regulamentelor în vigoare, dacă agentul local își îndeplinește obligațiile.

Articolul 51

Orice litigiu dintre Fundație și un agent local se spune instanței competente în conformitate cu legile în vigoare la locul unde agentul local în cauză își îndeplinește obligațiile.

Articolul 52

Un agent local al cărui contract are o durată mai mare de un an sau este încheiat pe perioadă nedeterminată are drept de vot și dreptul de a fi ales în Comitetul personalului. Un agent local al cărui contract are o durată mai mică de un an are, de asemenea, drept de vot, dacă a fost angajat pentru cel puțin șase luni.







TITLUL IV

DIRECTORUL ȘI DIRECTORUL ADJUNCT

Articolul 53

(1) Fără a aduce atingere articolului 54, dispozițiile aplicabile directorului și directorului adjunct sunt determinate de Consiliul de Administrație.

(2) Directorul adjunct sprijină directorul și îl înlocuiește în cazul în care acesta este absent sau împiedicat în alt mod să își îndeplinească obligațiile.

Articolul 54

Articolele 3, 7, 8, 10, 12, 13, 15, 16, 18, 19, 20 și 21 ►M3 , 38, 38a, 39, 40, 40a-41h ◄ privind drepturile și obligațiile și articolele 43 și 44 privind căile de atac aflate la dispoziția personalului Fundației se aplică prin analogie directorului și directorului adjunct.







TITLUL V

PRIVILEGII ȘI IMUNITĂȚI

Articolul 55

Articolele 12-16 din Protocolul privind privilegiile și imunitățile al Comunităților Europene se aplică personalului Fundației, precum și directorului și directorului adjunct.

Agentul local beneficiază de dispozițiile articolului 12 litera (a) din acest protocol.







TITLUL VI

IMPOZITAREA

Articolul 56

Regulamentul (CEE, Euratom, CECO) nr. 260/68 al Consiliului din 29 februarie 1968 de stabilire a condițiilor și a procedurii de aplicare a impozitului în beneficiul Comunităților Europene ( 2 ) se aplică prin analogie personalului Fundației, precum și directorului și directorului adjunct.

Impozitul se colectează de către Fundație prin reținere la sursă. Impozitul pe venit intră ca venit la bugetul Comunităților Europene.







TITLUL VII

▼M3

Dispoziții finale.

▼M3

Articolul 56a

Plățile, prestațiile și rambursările de orice natură prevăzute de prezentul regim nu pot fi cumulate cu alte plățile, prestații sau rambursări de orice natură plătite din bugetul general al Comunităților Europene.

Agentul are obligația de a aduce imediat la cunoștința directorului orice caz de cumul care se produce în ceea ce-l privește.

▼B

Articolul 57

Dispozițiile generale pentru a duce la îndeplinire aceste condiții de încadrare în muncă se adoptă de către Consiliul de Administrație, cu aprobarea Comisiei Comunităților Europene, la propunerea directorului și după consultarea Comitetului personalului.

Prezentul regulament este obligatoriu în toate elementele sale și se aplică direct în toate statele membre.

▼M2









ANEXA 1

COMPONENȚA ȘI MODALITĂȚILE DE FUNCȚIONARE ALE COMITETULUI PENTRU PERSONAL ȘI ALE COMITETULUI PENTRU INVALIDITATE

CAPITOLUL 1

Comitetul pentru personal

Articolul 1

Comitetul pentru personal este format din membrii titulari și, eventual, din membrii lor supleanți, al căror mandat este de doi ani. Cu toate acestea, fundația poate decide să fixeze un mandat mai scurt care nu poate fi mai mic de un an.

Condițiile pentru alegerea Comitetului pentru personal sunt stabilite de adunarea generală a agenților în serviciu, la locul de muncă corespunzător. Alegerea se face prin vot secret.

Componența Comitetului pentru personal trebuie să fie astfel încât să asigure reprezentarea tuturor categoriilor de agenți.

Validarea alegerilor în Comitetul pentru personal este condiționată de participarea a două treimi din personalul cu drept de vot. Cu toate acestea, dacă nu se obține cvorumul, al doilea vot este valid dacă participă majoritatea celor cu drept de vot.

Funcțiile asumate de membrii Comitetului pentru personal și de agenții membri ai unui organ creat de fundație se consideră ca făcând parte din activitatea lor normală. Exercitarea acestor funcții nu aduce atingere în nici un fel persoanei respective.







CAPITOLUL 2

Comitetul pentru invaliditate

Articolul 2

Comitetul pentru invaliditate este format din trei medici: unul desemnat de fundație, unul desemnat de agentul respectiv și unul desemnat, de comun acord, de primii doi medici.

Dacă agentul nu reușește să numească un medic, atunci președintele Curții de Justiție a Comunităților Europene numește unul din oficiu.

În cazul în care nu se cade de acord asupra desemnării unui al treilea medic în termen de două luni de la desemnarea celui de-al doilea medic, cel de-al treilea este numit din oficiu de președintele Curții de Justiție a Comunităților Europene, la inițiativa uneia dintre părți.

Articolul 3

Costurile lucrărilor Comitetului pentru invaliditate sunt suportate de fundație.

Atunci când medicul desemnat de agentul respectiv este rezident în altă parte decât în locul de muncă al agentului, acesta suportă costul onorariilor suplimentare rezultate, cu excepția cheltuielilor de călătorie la clasa întâi, care sunt rambursate de fundație.

Articolul 4

Agentul poate prezenta Comitetului pentru invaliditate orice rapoarte sau certificate de la medicul său curant sau de la orice medic pe care l-ar fi putut consulta.

Concluziile Comitetului sunt comunicate fundației și agentului respectiv.

Acțiunile Comitetului sunt secrete.

▼B









ANEXA II

COMPENSAREA PRIN ORE LIBERE ȘI REMUNERAȚIA PENTRU ORE SUPLIMENTARE

Articolul 1

În limitele stabilite la articolul 27 din condițiile de încadrare în muncă, timpul suplimentar lucrat de un agent din categoriile C și D se compensează cu ore libere sau cu remunerație după cum urmează:

(a) fiecare oră suplimentară se compensează cu ►M1 o oră și jumătate liberă ◄ ; dacă ora suplimentară este cuprinsă în intervalul 2200 - 0700 sau în zilele de duminică sau de sărbători legale, aceasta se compensează prin timp liber de ►M1 două ore ◄ ; la compensarea prin ore libere se ține cont de cerințele serviciului și de preferința agentului în cauză;

(b) dacă cerințele serviciului nu permit compensarea prin ore libere în cursul lunii care urmează celei în care s-au lucrat orele suplimentare, directorul autorizează remunerarea orelor suplimentare necompensate în proporție de ►M1 0-56 % ◄ din salariul lunar de bază pentru fiecare oră suplimentară în conformitate cu litera (a);

(c) pentru a obține compensarea sau remunerarea unei ore suplimentare, timpul suplimentar lucrat trebuie să fie mai mare de 30 de minute.

Articolul 2

În cazul în care un agent călătorește în interes de serviciu, timpul de călătorie nu se consideră timp suplimentar în sensul prezentei anexe. În ceea ce privește orele lucrate la locul de destinație în plus față de numărul normal de ore de lucru, compensarea prin ore libere sau prin remunerație, după caz, poate fi permisă prin decizia directorului.

Articolul 3

Prin derogare de la articolele 1 și 2, remunerația pentru orele suplimentare lucrate de anumite grupuri de personal din categoriile C și D în condiții speciale poate fi plătită sub forma unei alocații fixe pentru care suma și condițiile de acordare sunt determinate de Consiliul de Administrație, după consultarea Comitetului pentru personal.









ANEXA III

CONCEDIUL

Secțiunea 1

CONCEDIUL ANUAL

Articolul 1

În anul în care un agent este angajat sau îi încetează contractul, acesta are dreptul la două zile lucrătoare de concediu pentru fiecare lună completă de serviciu, la două zile lucrătoare pentru o lună incompletă care constă în mai mult de 15 zile și la o zi lucrătoare pentru o lună incompletă de 15 zile sau mai puțin.

Articolul 2

Concediul anual poate fi luat tot o dată sau în mai multe perioade, în funcție de dorința agentului și conform cerințelor serviciului. Acesta trebuie, totuși, să includă cel puțin o perioadă de două săptămâni consecutive. Personalului proaspăt angajat i se acordă concediu anual doar după trei luni complete de serviciu; concediul poate fi aprobat înainte de acest termen în cazuri excepționale pentru motive bine întemeiate.

Articolul 3

În cazul în care, în cursul concediului anual, un agent contractează o boală care l-ar fi împiedicat să își îndeplinească obligațiile dacă nu ar fi fost în concediu, concediul său anual se prelungește cu perioada de incapacitate, sub rezerva prezentării unui certificat medical.

Articolul 4

În cazul în care un agent, din alte motive decât îndatoririle de serviciu, nu și-a utilizat în întregime concediul anual înainte de sfârșitul anului calendaristic, partea de concediu care poate fi transferată în anul următor nu depășește 12 zile.

În cazul în care un agent, în momentul părăsirii serviciului, nu și-a utilizat tot concediul anual, i se plătește o compensație egală cu 1/30 din remunerația lunară la momentul părăsirii serviciului pentru fiecare zi de concediu neefectuată.

O sumă calculată în modul prevăzut în paragraful precedent se deduce din plata datorată unui agent care în momentul părăsirii serviciului a efectuat concediu în plus față de cel la care avea dreptul până la acea dată.

Articolul 5

În cazul în care un agent este rechemat din concediul anual din motive de serviciu sau și-a anulat concediul, orice costuri efectuate de acesta se rambursează, sub rezerva prezentării dovezilor corespunzătoare prezentate, cu acordarea inclusiv a timpului de călătorie.







Secțiunea 2

CONCEDIUL SPECIAL

Articolul 6

Pe lângă concediul anual, agentul poate, la cerere, să obțină concediu special. În mod deosebit, concediul special se acordă în următoarele cazuri:

— căsătoria agentului: patru zile;

— schimbarea reședinței agentului: până la două zile;

— îmbolnăvirea gravă a soțului: până la trei zile;

— decesul soțului: patru zile;

— îmbolnăvirea gravă a unei rude pe linie ascendentă: până la două zile;

— decesul unei rude pe linie ascendentă: două zile;

— nașterea sau căsătoria unui copil: două zile;

— îmbolnăvirea gravă a unui copil: până la două zile;

— decesul unui copil: patru zile.







Secțiunea 3

TIMPUL DE CĂLĂTORIE

Articolul 7

La perioada de concediu prevăzută în secțiunea 1 de mai sus se adaugă timpul de călătorie pe baza distanței pe calea ferată dintre locul de plecare și locul angajării, calculat după cum urmează:

— 50-250 km: o zi pentru călătoria dus-întors;

— 251-600 km: două zile pentru călătoria dus-întors;

— 601-900 km: trei zile pentru călătoria dus-întors;

— 901-1 400 km: patru zile pentru călătoria dus-întors;

— 1 401-2 000 km: cinci zile pentru călătoria dus-întors;

— peste 2 000 km: șase zile pentru călătoria dus-întors.

Pot fi acordate exceptări speciale pentru persoanele care fac dovada că respectiva călătorie dus-întors nu se poate efectua în timpul prevăzut.

În sensul prezentului articol, locul de plecare în ceea ce privește concediul anual este locul de origine al agentului.

Dispozițiile precedente se aplică agentului al cărui loc de muncă și loc de origine sunt în Europa. Dacă locul de muncă sau locul de origine sunt în afara Europei, timpul de călătorie se stabilește prin decizie specială ținând cont de necesități.

În cazul în care se acordă concediu special conform secțiunii 2 de mai sus, orice timp de călătorie se stabilește prin decizie specială ținând cont de necesități.

▼M1

Atunci când un agent beneficiază de dispozițiile prevăzute la articolul 15 alineatul (2) al treilea paragraf din anexa IV, durata de deplasare bazată pe distanța pe cale ferată dintre locul de origine și locul de angajare este următoarea:

— până la 900 km: o zi pentru călătoria dus – întors;

— mai mult de 900 km: două zile pentru călătoria dus – întors.

▼B









ANEXA IV

REMUNERAȚIE ȘI CHELTUIELI

Secțiunea 1

DISPOZIȚII GENERALE

Articolul 1

Remunerația cuprinde salariul de bază, alocațiile familiale și indemnizații.

▼M1

Articolul 2

Remunerația agenților se exprimă în franci belgieni. Aceasta se plătește în moneda țării în care agentul își îndeplinește obligațiile.

Remunerația plătită în altă monedă decât francul belgian este calculată pe baza ratelor de schimb aplicabile remunerației, în temeiul articolul 63 din Statutul funcționarilor Comunităților Europene.

▼B

Articolul 3

În cazul în care remunerația unui agent este exprimată în franci belgieni, după deducerile obligatorii prevăzute în prezentele condiții de încadrare în muncă sau în orice reglementări de aplicare care au fost elaborate, se ponderează cu o rată superioară, mai mică sau egală cu 100 %, în funcție de condițiile de viață în diferite locuri de încadrare în muncă.

Aceste ponderări sunt cele fixate de Consiliul Comunităților Europene, așa cum sunt prevăzute la articolele 64 și 65 alineatul (2) din statutul funcționarilor Comunităților Europene.

▼M3

Articolul 4

Salariile lunare de bază sunt determinate, pentru fiecare grad și treaptă, în conformitate cu următorul tabel:







Grade Trepte 1 2 3 4 5 6 7 8 A4 195 848 206 827 217 806 228 785 239 764 250 743 261 722 272 701 A5 161 470 171 036 180 602 190 168 199 734 209 300 218 866 228 432 A6 139 537 147 151 154 765 162 379 169 993 177 607 185 221 192 835 A7 120 115 126 092 132 069 138 046 144 032 150 000 155 977 161 954 A8 106 232 110 514 114 796 119 078 123 360 127 642 131 924 136 206 B1 139 537 147 151 154 765 162 379 169 993 177 607 185 221 192 835 B2 120 903 126 570 132 237 137 904 143 571 149 238 154 905 160 572 B3 101 408 106 122 110 836 115 550 120 264 124 978 129 692 134 406 B4 87 711 91 798 95 885 99 972 104 059 108 146 112 233 116 320 B5 78 399 81 709 85 019 88 329 91 639 94 949 98 259 101 569 C1 89 462 93 069 96 676 100 283 103 890 107 474 111 104 114 711 C2 77 810 81 117 84 424 87 731 91 038 94 345 97 652 100 959 C3 72 586 75 418 78 250 81 082 83 914 86 746 89 578 92 410 C4 65 579 68 238 70 897 73 556 76 215 78 874 81 533 84 192 C5 60 479 62 956 65 433 67 910 70 387 72 864 75 341 77 818 D1 68 345 71 333 74 321 77 309 80 297 86 273 86 273 89 261 D2 62 319 64 972 67 625 70 278 72 931 78 237 78 237 80 890 D3 58 003 60 484 62 965 65 446 67 927 72 889 72 889 75 370 D4 54 688 56 930 59 172 61 414 63 656 65 898 68 140 70 382

▼M3

Articolul 4a

Dispozițiile articolului 66a din Statutul funcționarilor Comunităților Europene care aplică o taxă specială pentru salarii nete, pensii și indemnizația de încetare a activității, se aplică prin analogie agenților fundației, precum și directorului și directorului adjunct.

▼B

Articolul 5

Remunerația face obiectul acelorași adaptări ca și cele decise de Consiliul Comunităților Europene pentru remunerarea funcționarilor Comunităților. ►M1 ————— ◄







Secțiunea 2

ALOCAȚIILE FAMILIALE

Articolul 6

▼M3

(1) Alocația pentru gospodărie este fixată la 5 % din salariul de bază, sub rezerva minimului stabilit la articolul 1 alineatul (1) din anexa VII la Statutul funcționarilor Comunităților Europene.

▼B

(2) Alocațiile pentru gospodărie se acordă:

(a) unui agent căsătorit;

(b) unui agent care este soț supraviețuitor, divorțat, separat legal sau necăsătorit și are unul sau mai mulți copii aflați în întreținere în sensul articolului 7 alineatele (2) și (3);

(c) prin decizie specială motivată a directorului pe baza documentelor justificative, unui agent care, deși nu îndeplinește condițiile prevăzute la literele (a) și (b), totuși își asumă de fapt obligații familiale.

(3) Dacă soțul unui agent este angajat într-o activitate lucrativă, cu un venit anual, înainte de deducerea taxelor, de peste ►M1 salariul de bază anual al unui agent în treapta 3 a gradului C3, compensat la rata țării în care soțul sau soția își desfășoară activitatea ◄ , agentul care are dreptul la alocația pentru gospodărie nu primește această alocație decât prin decizie specială a directorului. Totuși, agentul are dreptul la alocație în cazul în care cuplul căsătorit are unul sau mai mulți copii aflați în întreținere.

(4) În cazurile în care, în conformitate cu alineatele (1)-(3), doi soți angajați ai Fundației au amândoi dreptul la alocația pentru gospodărie, aceasta se plătește doar persoanei care are salariul de bază mai mare.

▼M3

(5) Dacă agentul are dreptul la alocația pentru gospodărie numai în temeiul alineatului (2) litera (b) și dacă unei alte persoane decât angajatul, printr-o lege sau o hotărâre judecătorească sau a autorității administrative competente, i s-a acordat custodia tuturor copiilor aflați în întreținere, în sensul articolului 7 alineatele (2) și (3), alocația pentru gospodărie este plătită acelei persoane, în numele agentului. Această condiție este considerată îndeplinită în cazul copiilor aflați în întreținere care au atins vârsta majoratului, dacă acești copii locuiesc împreună cu celălalt părinte.

Dacă, cu toate acestea, copiii agentului se află în grija mai multor persoane diferite, alocația pentru gospodărie este repartizată între acestea, în conformitate cu numărul de copii aflați în grija lor.

Dacă persoana căreia i se plătește alocația pentru gospodărie în numele unui agent care face obiectul prezentului regim, în temeiul dispozițiilor anterioare, este, de asemenea, eligibilă să primească această alocație datorită propriului său statut de agent al fundației sau al Centrului European pentru îmbunătățirea condițiilor de viață și de muncă sau de funcționar sau alt agent al Comunităților Europene, acea persoană primește doar pe cea mai mare dintre cele două alocații.

▼B

Articolul 7

▼M3

(1) Un agent care are unul sau mai mulți copii în întreținere, primește, în conformitate cu alineatele (2) și (3), o alocație egală cu cuantumul prevăzut la articolul 2 alineatul (1) din anexa VII la Statutul funcționarilor Comunităților Europene.

▼B

(2) Prin expresia „copil aflat în întreținere” se înțelege un copil legitim, natural sau adoptat al agentului sau al soțului acestuia, care este întreținut efectiv de agentul respectiv.

Aceeași definiție se aplică și copilului pentru care a fost depusă o cerere de adopție și a fost demarată procedura de adopție.

(3) Alocația se acordă:

(a) automat copiilor sub 18 ani;

(b) la cerere însoțită de dovezi concrete, adresată de către agent pentru copiii între 18 și 26 de ani care sunt cuprinși în sistemul educațional sau de formare profesională.

(4) Orice persoană pentru care agentul are responsabilitate legală de întreținere și a cărei întreținere necesită cheltuieli ridicate poate, în mod excepțional, să fie asimilată unui copil aflat în întreținere prin decizie specială motivată a directorului, pe baza documentelor aduse în sprijin.

(5) Plata alocației pentru un copil care, din cauza unei boli grave sau invalidități, este împiedicat să își câștige existența continuă pe toată perioada bolii sau invalidității, indiferent de vârstă.

(6) Nu se plătește mai mult de o alocație pentru un copil aflat în întreținere în sensul prezentului articol, chiar dacă soțul agentului se află în serviciul unei instituții a Comunităților Europene.

▼M3

(7) Dacă custodia copilului aflat în întreținere, în sensul alineatelor (2) și (3), a fost încredințată, prin lege sau hotărâre judecătorească sau hotărâre a autorității administrative competente, altei persoane, alocația copilului aflat în întreținere este plătită persoanei respective, în numele agentului.

▼B

Articolul 8

Un agent primește o alocație școlară egală cu costurile școlare plătite efectiv de acesta până la un nivel de maximum ►M3 în limita unui plafon prevăzut la articolul 3 primul paragraf din anexa VII la Statutul funcționarilor Comunităților Europene, pentru fiecare copil aflat în întreținere. ◄ în sensul articolului 7 alineatul (2) care urmează cursuri regulate complete în cadrul unei instituții de învățământ.

Dreptul la această alocație începe din prima zi a lunii în care copilul începe să frecventeze cursurile unei instituții de învățământ primar și încetează la sfârșitul lunii în care copilul împlinește 26 de ani.

Nivelul maxim prescris în primul paragraf se dublează în următoarele situații:

▼M1

— un agent al cărui loc de muncă este la cel puțin 50 km de: — — o școală europeană sau — o instituție de învățământ cu predare în limba maternă, pe care copilul o frecventează din motive pedagogice imperioase, pe deplin justificate.

▼B

— un agent al cărui loc de muncă este la cel puțin 50 de km de o instituție de învățământ superior în țara al cărei resortisant este sau cu predare în limba maternă, cu condiția ca în mod efectiv copilul să frecventeze o instituție de învățământ superior la cel puțin 50 de km de locul de muncă și agentul să aibă dreptul la alocația de expatriere; această ultimă condiție nu se aplică dacă nu există o astfel de instituție în țara al cărei resortisant este agentul.

▼M3

Dacă custodia copilului pentru care se plătește bursă de studiu a fost încredințată, prin lege sau prin hotărâre judecătorească sau hotărâre a autorității administrative competente, altei persoane, bursa de studiu este plătită, în numele agentului, acelei persoane. În astfel de cazuri, distanța de cel puțin 50 km prevăzută în al treilea paragraf se calculează de la locul de reședință al persoanei care are custodia copilului.

▼B

Articolul 9

(1) Agentul care primește alocațiile familiale prevăzute în prezenta secțiune declară alocațiile de aceeași natură plătite din alte surse; aceste din urmă alocații se deduc din cele plătite în conformitate cu articolele 6, 7 și 8.

(2) Alocația pentru copilul aflat în întreținere poate fi dublată prin decizie specială motivată a directorului pe baza certificatelor medicale care indică un handicap fizic sau psihic al copilului în cauză care necesită cheltuieli ridicate din partea agentului.

▼M1







Secțiunea 2a

INDEMNIZAȚIA DE PREDARE

▼M3

Articolul 9a

În cazul în care, în temeiul articolelor 6, 7 și 8, alocațiile familiale menționate anterior sunt plătite unei alte persoane decât agentului, aceste alocații sunt plătite în moneda țării în care acea persoană este rezidentă, calculate, dacă este cazul, în baza ratelor de schimb prevăzute la articolul 63 din Statutul funcționarilor Comunităților Europene. Acestea sunt afectate de coeficientul corector fixat pentru acea țară sau, în absența acestui coeficient, egal cu 100.

Dispozițiile articolului 9 se aplică persoanei căreia îi sunt atribuite aceste alocații familiale.

▼M1

Articolul ►M3 9b ◄

Unui agent desemnat de directorul Fundației pentru a desfășura activități de predare în cadrul regimului de perfecționare profesională prevăzut în articolul 20 al treilea paragraf din condițiile de angajare, i se poate acorda o indemnizație egală cu 0-45 % din salariul său de bază lunar pentru fiecare oră de instruire prestată în afara orelor normale de muncă.

Această indemnizație este plătită împreună cu remunerația pentru una din lunile următoare celei în care s-a desfășurat instruirea.

▼M3

Articolul 9c

Un agent din categoria C, încadrat ca dactilograf, stenograf, operator telex, secretar executiv sau secretar principal, poate beneficia de o indemnizație forfetară.

Cuantumul acestei indemnizații forfetare este egal cu cel al indemnizației forfetare prevăzute la articolul 4a din anexa VII la Statutul funcționarilor Comunităților Europene.

▼B







Secțiunea 3

INDEMNIZAȚIA DE EXPATRIERE

Articolul 10

►M1 1. ◄ Indemnizația de expatriere egală cu 16 % din totalul salariului de bază plus alocația pentru gospodărie și alocația pentru copilul aflat în întreținere, la care are dreptul agentul, se plătește:

(a) agenților: — care nu sunt și nu au fost niciodată resortisanți ai statului pe al cărui teritoriu ►M1 ————— ◄ se află locul său de muncă; și — care în cursul celor cinci ani care se încheie cu șase luni înainte de încadrarea lor în muncă nu au locuit în mod obișnuit sau nu și-au desfășurat activitatea de bază pe teritoriul european al statului respectiv. În sensul prezentei dispoziții, împrejurările care decurg din munca depusă pentru alt stat sau organizație internațională nu este luată în considerație;

(b) agenților care sunt sau au fost resortisanți ai statului pe al cărui teritoriu se află locul lor de muncă, dar care în cursul celor 10 ani care se încheie la data angajării au locuit în mod obișnuit în afara teritoriului european al acelui stat pentru alte motive decât cele legate de îndeplinirea obligațiilor în serviciul unui stat sau al unei organizații internaționale. Indemnizația de expatriere nu este mai mică de 3 543 BEF lunar.

▼M1

(2) Un agent care nu este și nu a fost niciodată resortisant al statului pe al cărui teritoriu este angajat și care nu îndeplinește condițiile prevăzute la alineatul (1), are dreptul la o indemnizație de reședință în străinătate egală cu un sfert din indemnizația de expatriere.

(3) În sensul alineatelor (1) și (2), un agent care a dobândit prin căsătorie în mod automat și nu poate renunța la cetățenia statului pe al cărui teritoriu el sau ea este angajat(ă) este tratat în același mod ca și un angajat prevăzut la alineatul (1) litera (a) prima liniuță.

▼B







Secțiunea 4

RAMBURSAREA CHELTUIELILOR







A.

Indemnizația de instalare și indemnizația de reinstalare

Articolul 11

(1) Un agent angajat pe perioadă determinată de cel puțin director ca angajat pentru o perioadă echivalentă, dacă are contract pe perioadă nedeterminată, beneficiază, în condițiile prevăzute la alineatul (2), de o indemnizație de instalare, reprezentând, pentru o perioadă previzionată de serviciu de:







- cel puțin de un an, dar cel mult doi ani: o treime din rata prevăzută la alineatul (2) litera (a) de mai jos. - cel puțin de doi ani, dar cel mult trei ani: două treimi - trei ani sau mai mult: trei treimi

(2)

(a) Un agent care se califică pentru indemnizația de expatriere sau care aduce dovezi că a fost obligat să își schimbe reședința pentru a fi în conformitate cu articolul 16 din condițiile de încadrare în muncă are dreptul la o indemnizație de instalare egală cu două salarii lunare de bază, dacă are dreptul la alocație pentru gospodărie sau egală cu un salariu lunar de bază în caz contrar. În cazurile în care soțul și soția angajați de Fundație au amândoi dreptul la indemnizație de instalare, aceasta se plătește doar persoanei al cărei salariu de bază este mai mare. Indemnizația de instalare se ponderează cu o rată fixată pentru locul unde este angajată persoana respectivă.

(b) O indemnizație de instalare de sumă egală se plătește oricărui agent care este transferat la un nou loc de muncă și care este astfel obligat să își schimbe locul de reședință pentru a fi în conformitate cu articolul 16 din condițiile de încadrare în muncă.

(c) Indemnizația de instalare se calculează prin referire la starea civilă și salariul agentului fie la data angajării sau la sfârșitul perioadei de probă, dacă există o perioadă de probă, sau la data transferului său la noul loc de muncă. Indemnizația de instalare se plătește la prezentarea documentelor care atestă faptul că agentul, împreună cu familia sa, dacă are dreptul la alocație pentru gospodărie, s-a stabilit în locul unde este angajat.

(d) Un agent care are dreptul la alocație pentru gospodărie și nu locuiește cu familia în locul unde este angajat primește doar jumătate din indemnizația la care ar avea în mod normal dreptul; cea de a doua jumătate se plătește când familia se stabilește în locul unde acesta este angajat, cu condiția ca aceasta să se stabilească în perioada prevăzută în articolul 16 alineatul (4). În cazul în care agentul este transferat în locul unde își are reședința familia înainte ca aceasta să se fi stabilit la locul de muncă al acestuia, agentul nu mai are dreptul la indemnizație de instalare.

(e) Un agent care a primit indemnizația de instalare și părăsește voluntar serviciul din cadrul Fundației în termen de doi ani de la data angajării, la părăsirea serviciului returnează o parte din indemnizație, proporțional cu perioada neexpirată din cei doi ani.

(f) Beneficiarul indemnizației de instalare are obligația de a declara indemnizațiile de aceeași natură pe care le percepe din alte surse; aceste indemnizații se deduc din cea prevăzută în prezentul articol.

Articolul 12

(1) Un agent care îndeplinește condițiile prevăzute la articolul 11 alineatul (1) are dreptul la încetarea serviciului la o indemnizație de reinstalare egală cu două salarii de bază lunare în cazul personalului care are dreptul la alocația pentru gospodărie sau la un salariu lunar de bază în celelalte cazuri, cu condiția să fi împlinit patru ani de serviciu și să nu primească o indemnizație similară la noul său loc de muncă.

În cazurile în care soțul și soția angajați ai Fundației au amândoi dreptul la indemnizație de reinstalare, aceasta se plătește doar persoanei al cărei salariu de bază este mai mare.

Un agent care a împlinit mai mult de un an, dar mai puțin de patru ani în serviciu primește o indemnizație de reinstalare proporțională cu durata serviciului, anii incompleți nefiind luați în considerație.

Perioadele de concediu fără plată nu se iau în considerație la calcularea acestei perioade.

Indemnizația de reinstalare se ponderează cu o rată fixată pentru locul unde agentul a avut ultimul loc de muncă.

(2) În eventualitatea decesului unui agent, indemnizația de reinstalare se plătește soțului supraviețuitor sau, în absența acestuia, persoanelor aflate în întreținere în sensul articolului 7, chiar dacă nu sunt îndeplinite cerințele de vechime în serviciu prevăzute la alineatul (1).

(3) Indemnizația de reinstalare se calculează prin referire la starea civilă și salariul agentului la data încetării serviciului.

(4) Indemnizația de reinstalare se plătește pe baza dovezilor că agentul și familia sa sau, în cazul în care acesta a decedat, doar familia sa, s-au reinstalat într-un loc situat la nu mai puțin de 70 de km de locul de muncă respectiv.

Reinstalarea unui agent sau a familiei unui agent decedat are loc în termen de trei ani de la data încetării serviciului.

Această limită de timp nu se aplică avânzilor-cauză care pot dovedi că nu au avut cunoștință de dispozițiile de mai sus.

Articolul 13

Cu toate acestea, indemnizația de instalare prevăzută la articolul 11 și indemnizația de reinstalare prevăzută la articolul 12 nu sunt mai mici de:

— ►M3 37 000 BEF ◄ pentru un agent care are dreptul la alocație pentru gospodărie; și

— ►M3 22 000 BEF ◄ pentru un agent care nu are dreptul la alocație pentru gospodărie.







B.

Cheltuieli de călătorie

Articolul 14

(1) Un agent are dreptul la rambursarea următoarelor cheltuieli de călătorie pentru sine, soțul său și persoanele aflate în întreținerea sa care locuiesc efectiv împreună cu el:

(a) la numire, de la locul de recrutare la locul de muncă;

(b) la încetarea serviciului, de la locul de muncă la locul de origine, așa cum se definește la alineatul (3).

În eventualitatea decesului unui agent, soțul supraviețuitor și persoanele aflate în întreținere au dreptul la rambursarea cheltuielilor de călătorie în aceleași condiții.

Cheltuielile de călătorie includ, de asemenea, și costul rezervării biletelor, transportului bagajelor și, unde este cazul, cheltuielile hoteliere necesare.

(2) Baza de calcul a rambursării este următoarea:

— ruta standard cea mai scurtă și mai economică pe calea ferată dintre locul de muncă și locul de recrutare sau origine;

— bilet clasa întâi pentru personalul din categoriile A și B; bilet clasa a doua pentru celelalte categorii de personal;

— în cazul în care călătoria include cel puțin șase ore de călătorie pe timp de noapte între orele 2200 și 0700, locuri la vagonul de dormit până la costul clasei turist sau cușetă, la prezentarea biletelor corespunzătoare.

În cazul în care este utilizat alt mijloc de transport decât cel menționat mai sus, calculul rambursării se bazează pe costul biletului de tren la clasa corespunzătoare, cu excepția vagonului de dormit. În cazul în care nu este posibil calculul pe această bază, condițiile de rambursare se stabilesc prin decizie specială a directorului.

(3) Locul de origine al unui agent se determină la preluarea de către acesta a postului, ținând cont de locul unde a fost recrutat sau de centrul său de interese. Locul de origine astfel determinat poate fi schimbat prin decizie specială a directorului în timp ce agentul este în serviciu sau când părăsește serviciul. În timp ce este în serviciu, totuși, o astfel de decizie se ia doar în mod excepțional și la prezentarea de către agent a dovezilor justificative.

Efectul unei astfel de schimbări nu este, totuși, acela de a recunoaște ca centru de interese al agentului un loc în afara teritoriului statelor membre ale Comunităților Europene sau al țărilor și teritoriilor prevăzute în anexa IV la Tratatul de instituire a Comunității Economice Europene.

Articolul 15

(1) Un agent are dreptul la plata unei sume echivalente cu costul călătoriei de la locul unde este angajat la locul de origine, așa cum se definește la articolul 14, pentru el și, dacă are dreptul la alocație pentru gospodărie, pentru soțul său și pentru persoanele aflate în întreținere în sensul articolului 7, după cum urmează:

— o dată în fiecare an calendaristic, dacă distanța pe calea ferată dintre locul de muncă și locul de origine este mai mare de 50 de km, dar mai mică de 725 de km;

— de două ori în fiecare an calendaristic, dacă distanța pe calea ferată dintre locul de muncă și locul de origine este de 725 de km sau mai mult,

aceste distanțe fiind calculate conform metodelor prevăzute la articolul 14 alineatul (2).

În cazurile în care soțul și soția sunt ambii angajați ai Fundației, fiecare are dreptul pentru sine și persoanele aflate în întreținere la plata unei cote-părți din cheltuielile de călătorie, în conformitate cu dispozițiile anterioare; fiecare persoană aflată în întreținere are dreptul la o singură plată. Plata pentru copiii aflați în întreținere este fixată la cererea soțului sau soției, pe baza locului de origine al oricăruia dintre ei.

În cazul în care un agent se căsătorește și din acest motiv i se recunoaște dreptul la alocație pentru gospodărie, cheltuielile de călătorie plătibile pentru soț se calculează proporțional cu perioada de la data căsătoriei până la sfârșitul anului.

Orice modificare a bazei de calcul care poate apărea ca urmare a schimbării stării civile după data plății